OpenLLM-France/wikimedia huggingface dataset:
# Seizved pennad — XV

| ◄ Betfaje. — Penaus a ieaz Jezuz ac’han da Jeruzalem an de a-geñver Sul ’Leuio | Distro da Vetani : eur figezen hag a oar ’n em difenn | ’Kichen Jetsemani ; be ar Werc’hez. — Kann etre Armeniad ha Gresian ► |
Setu ni æt a spered da heuilh Jezuz epad sunvez e basion, hag-eñ ec’h omp chomet a gorf en Betfaje, — pe da vihanan ’kichen al læc’h ma oa Betfaje d’ar c’houls-ze : rak na chom netra diouti, ha na ouier ket da zur pelæc’h e oa. Breman ’zo pemp pla warnugent koulskoude, ’n eur furchal en douar, o deuz kaved leaned Sant-Fransez eur pikol men a bevar c’horn, livaj ha skeudenno koz koz war e bevar goste. ’Pez ’zo merket war unan euz an taulenno a ziskoe eman ar men-ze ’læc’h e kemeraz Jezuz an azen ’vit e valeaden enoruz.
Ober ’reomp eur zell d’ean, hag eur beden ’barz ar chapelik koant a zo bet savet ’uz d’ean gant Sant-Franseziz, ha neuze ec’h eomp war hon c’hiz evit adtapout Betani elæc’h m’eo chomet hon c’hariolen.
War an hent, e kavan eur bodad kaktus karget a freuz a rer anê figez Barbari ; melen int evel an aour, hag ouz o gwelet e teu an dour en ’n em geno. « Ma, ’meon, ar wech-man eo red d’in gouvet pesort blaz o deuz. » Ha me o tostât ma bizied d’unan anê, — gant evez vraz, avad, betek gout na vefent flemmet gant an drein a c’holo an delio. Klask a ran distagan eur freuzen euz ma gwellan : mes a-boan am euz græt warni goustadik eur oaskaden : « Ai ! ai ! » Eur bern dreinigo, ha na welen ket ’nê, gant a vunud e oant, a oa endro d’ar figezen : kement anê ’zo æt ’n em daou viz, ken n’on ket ’vit o *niveri ; ken moan int ha ken nebeud a grog a roont, ken n’eo ket bizied ma dorn all ’vit o zennan e-mæz. Debron a reont d’in, eun debron *sankuz : mes n’euz ket da laret, red e vo d’in pad gantan eun de pe daou : mont ’rei a-kwit e-unan. ’N eur heskinat ma meud ha ma eil biz, e peurachuan da zisken da Vetani, — hep bean tanvaet ar figezen.
Ne vin ket pell, avad, hep ankouât ma drouk-chans.
Da gentan, ’n eur arruout er geriaden, ec’h an, ’vel ar re all, da zevel ma fri ’barz unan euz an tier paour a zo enni : netra ebarz nemet eur pautr gwisket dister a zo azeet war al leur, e ziouhar en kroaz : pedi a ra a vouez uhel, mes e bedenno a zeblant bean klemmo. Eur bakchij a roomp d’ean, hag en goetur dioustu.
# Ar c’hoziad

| ◄ War vez eur c’hreg yaouank | Ar c’hoziad | Person Brenniliz ► |
D’an Aotrou Leon ar Berr.
* Bemdez, goude e lein, azezet hen gweler
* War ar genta pazenn eus kalvar al leur-gêr,
* Hag ar bedenn a zav eus dounder e ene
* ’Seblant tremen er mein, divorfila Doue.
* Met prim ar paour kaez koz a zerr e zaoulagad,
* A vorgousk ’vel gwechall p’edo fin d’e dachad.
* ’N e boelladou louc’het e douarou bro Vreiz,
* E kendalc’h da zonjal o c’hortoz lost an deiz.
* Ha pa deu ar mare d’ezan da vont d’e goan,
* E tiloc’h goustadik en eur stleja e boan,
* Kroummet war e benn-haz, skuiz o veza bevet
* Eur vuhez a labour he deus e dal krizet.
* Ne zigemm er zizun ar yaou diouz ar gwener,
* N’en deus evit warc’hoaz ’met sellou dibreder.
# Ar c’hoziad paour

| ◄ Gouel mad | Ar c’hoziad paour | Yan ha Marivonig ► |
War dôn : A vihanig em eus pec’het.
* Doue ! na pegen truezus
* Eo ma stad war an douar,
* Gwechall me a oa evurus,
* Breman n’am eus ’med glac’har !
* Glac’har, anken ha poan-spered
* Setu hirie ma loden ;
* Dilezet ez on dre ar bed,
* D’am frealzi n’am eus den…
* Den da rei d’in en em c’hozni,
* Zoken eur werennad dour,
* Den da laouennât ma zam ti,
* Den, den evit ma zikour !
* Aman ez on ma-unanig
* Etre beder gos moger,
* Daoubleget war an oaledig
* O sonjal ’barz ma amzer.
* Bet am oa seiz a vugale,
* O zavet am oa ervad ;
* Gante on ankouaet hirie
* Ne sonjont ken en o zad…
* Evel eun neziad-lapoused,
* Oc’h-unan gouest da nijal,
* O deus holl, hep damant abed,
* Kwitaet ma zi raktal.
* Ha vit kreski ma foan-galon,
* Oh ! pa sonjan er wreg vad
* Zo breman êt da Anaon
* E teu dour em daoulagad…
* Mar vijemp chomet hon daou c’hoaz
* D’en em harpa er bed-man,
* Mes Doue, o Doue, siouaz…
* Ma-unan ec’h on aman !
* Ar sonj dimeus he c’harante
* A ro d’in nerz da veva,
* Ne gavan nemed war he be
* Distan d’am foaniou brasa…
* Eno, tra ma ruilh ma daerou
* Ha ma pedan eviti,
* Ma spered a nij d’an Nenvou,
* Lec’h ma kavin anezi !
* — » Doue an Nenv hag an douar,
* » Kaset ganac’h an den koz,
* » Rak abeurz ar bediz digar
* » N’hen deus netra da c’hortoz !… »
# Ar en Humilité

| ◄ Ar er pehet Véniel | Ar en Humilité | Ar er Burtæt ► |
1° CONSIDÉRET Jésus-Chrouist doh hou couviein de vout humbl, dré er honzeu cair-men, ne zeliér jamæs ancoéhat ; desquet guenein, e mean, penaus é hon douce hac humbl a galon. Er mæstr adorabl-zé, n’hum goutant quet a hun desquein dré é gonzeu, mæs ean hun desq ehué dré é exampl : rac hum humiliet, hum izelleit en dès bet er marhue ag er groéz. Sant Augustin e lar é touguér mal a propoz en hanhue a grechén, ma ne guemérér scùir doh Jésus-Chrouist humiliet, ha quen izelleit. Dén ne yeï d’en Nean hemb en humilité, a pe lar hun Salvér én Aviel, ma n’en det de vout haval doh er vugaligueu-men, de laret-é humbl ha simpl, n’antréhet jamæs é ranteleah en Nean. En ol vertuyeu, en ol santeleah e elleoh hou pout, e yeï èl de beudr én ahuel, e mé sant Grégoër, ma n’en dint goarnet guet en humiïité.
2.° Er gùir humilité e zou ur gùir disprisance hun nès a hanamb hun hunan, a alamort ma hum hanàuamb ha ma ouïamb péh quer bihan é talamb. En acteu principal a humilité e zou hum estimein de nitra, bout coutant ne vou quet groeit estim erbet a hanamb, na laret vad erbet a hanamb, na conzet ag hun zud ; dihoal a zisclériein hemb nécessité er græceu hun nès bet guet Doué ; hum bligein ér méh, én disprisance e vou groeit a hanamb ; bout coutant attàu ag en aviseu e vou reit demb ; miret a hum excusein a pe vér noéset, ma ne oulen er charité.
3.° Er moyandeu de laquat en humilité én hun halon e zou gobér marauéh reflexion ar er goal inclination e dèn crihue hac hemb cesse arnamb d’en drouc, ar hun fauteu ordinær, èl en découragemant, el lizidantet, er routin én hun exerciceu spirituel, èl goannedigueah ha pehédeu hun zæd, er chongeu digampen ha dalhabl a hun speret, hun découragemant é feahein, é castiein, é corrigein hun fal desirieu, hun goal blégueu, er bihan a zalh doh hun résolutioneu, doh er chongeu mad e gueméramb de vihuein gùel. Ur moyant excellant d’hum obér doh en humilité, e vehai chongeal liès ér péh e lar sant Augustin : er guettan ag er vertuyeu, e mean, en eil hac en dervet, e zou en humilité.
# Ar c’horriganed

| ◄ Va gwezenn dero | Ar c’horriganed | Ann neiz ► |
* Klevit hoc’h euz d’ann diskar-amzer,
* E-kreiz ann nozveziou tenval,
* Pa lamm ar mor braz dreist ar reier,
* Pa vez ann avel o iudal,
* Klevet hoc’h euz, enn traon d’ar menez,
* Eur jabadao ken kounnaret,
* Ma ro d’ar spered spount hag enkrez ?
* Tec’hit diouz ar c’horriganed.
* Dourn-oc’h-dourn a-dreuz ar bodennou,
* Enn eur zansal, enn eur gana,
* Ez eont da glask er wenodennou,
* Eunn tremeniad evit laza ;
* Diwall, diwall paour keaz tremeniad,
* Rag gant-ho ma’z oud dizoloet,
* Evit redet eo divezad,
* Tec’hit diouz ar c’horriganed.
* He zaoulagad a den da zrelli,
* Heb dale ne wel ket ann hent,
* Ne ra neuze nemet trei, distrei,
* Ha gand ar spount e skrign he zent ;
* Rag enn eur c’helc’h ledan, ar vandenn,
* Enn dro d’ezhan a zo bodet,
* Ema kabestet gand ho jadenn,
* Tec’hit diouz ar c’horriganed.
* Ar c’horrigan braz a daol eur zell,
* Enn eur c’hoarzin, war ar paour keaz ;
* Enn he zourn eo digor eur gountel,
* Gand goad eunn all ruz-tan eo c’hoaz :
* Hag e-kreiz trouz ar mor, ar gurun,
* E kriont holl : « ra vo lazet !
* Rag keit amzer zo ma’z omp war-iun ! »
* Tec’hit diouz ar c’horriganed.
* Gand eunn taol kountel, enn eur vodenn
* Eo diskaret war he c’hinou ;
* Ker buan int deuet enn eunn anduillenn
* He galoun hag he vouzellou ;
* Ha d’ar mintin euz ann tremeniad,
* Ebken, sotu zo bet kavet :
* HHe dok ledan hag he voutou koat.
* Tec’hit diouz ar c’horriganed.
# Ar c’hovel

| ◄ Gant ar voutaouerien | Ar c’hovel | An ti-mengleuz dilezet ► |
* Gwelet a ran va amezeg
* O c’houezi ’r vegin ’n eur brezeg,
* Peurvuia e vanchou tronset
* War e zivrec’h gwaziennet,
* En-dro d’e gorf eun tavancher
* Penseliet, graet a bell amzer ;
* Na bihan, na bras, stummet start,
* En eur ger eun doare krennard,
* Sed aze an envor am eus
* Eus eun den yac’h evel ar beuz.
* Eus ar boan d’ezan am eus graet
* C’houlennan beza pardonet.
* Bugel, ’laren en eur dremen
* ’Tal e c’hovel pe ’n he c’hichen :
* « Gwigour, gwigour, begin dorret !
* Gwigour, gwigour, begin bourset ! »
* Neuze, ar paour kêz marichal,
* Karget a zroug, leun a wad fall,
* War e dreuzou deut gant rezon,
* A doue, a grie : « Fripon ! »
* D’ar c’hog kerkent ha ma kane,
* E anvez prest a responte ;
* Leshanvet e oa « Kloc’h an deiz » ;
* Diêzet en deus meur a neiz,
* Rak gwaz ’n e wele ’dlee chom
* Pa zeraoue skei war an tomm.
* ’Pad an hanv, e zouben lonket,
* Alïes e tebre e bred
* E kostez e di war eur mên :
* Hep kaozeal ’dremenje den ;
* Ha, da eun eur, pa ’c’h aen d’ar skol,
* ’Oan sur da glevet e vorzol.
* ’Ti ar marichal e kaved.
* Pa veze glao, tud dastumet,
* Renket darn eus e ostizien,
* Niver eus e amezeien,
* E-barz ’n o bruched o daouarn,
* Pe o tana gant eun houarn.
* An teodou, avat, ’yê en dro
* Diwar-benn kelachou ar vro.
* Ma tibun ar merc’hed er stêr,
* Ar c’hovel ivez ’glev traou kaer :
* Bommou demeus ar re vrasa,
* Marvailhou ar re fentusa,
* Rimadellou ha lavariou,
* Prijou ar marc’had, ar foariou,
* Stumm ar c’hezeg, ar zaouteier,
* Stad ar prajou, ar parkeier.
* E wreg a oa e holl sikour
* Met ’lïes er-maez ’doa labour.
* Neuze, ’vit rei dao war an tomm
* Da c’hortoz n’en doa ket ezomm :
* Nebeut pe nebeut er penn-kêr
* Pep-hini diouzomp ’oa skôer.
* Sklerijennet ’weled ar c’hôl
* Pa vezed e lec’h all ouz taol.
* Ar goanv deut, e-barz e di kloz
* An anvez sklintine bemnoz.
* Sonj am eus penôs, d’ar zadorn,
* Yaouank ’roen d’ezan an dorn
* ’Vit lemma e filzier-aoten
* Klasket ’balamour d’o neuden.
* Konter dre natur, d’ar mignon
* E tizolôe e galon.
* Evel-se e klevis gantan
* Ar pez a ziskuilhan aman :
* O tec’het ’oa diouz e vestrez
* P’e gavas e foar ar Fouilhez ;
* Eur chechadig war e chupenn
* A droas tu ’vit tu e benn.
* Kinnig a reas eur banne :
* Hi hag hen mat en em gare.
* Eur miz goude, stag da viken,
* E kouskent dindan he zôen.
* Dre veva en eur aer noazus,
* Pell diouz an heol madelezus,
* En e wella brud e klanvas
* Ha meur a viz en em stlejas,
* Tenval e benn, holl dinerzet,
* Aman hag ahont azezet…
* Eun devez d’in e lavaras :
* « Na glemm morse war an trabas.
* Trist eo chom hep ober netra,
* Hep gallout gounit e vara.
* Er bed ne deus ’met eun tenzour :
* Her c’havout a ri el labour…
* Ma vije va ziad savet,
* Me ’c’houlennfe beza sammet. »
* Ar maro ’skoas war e zor ;
* Abaoe eo chomet digor.
* ’Lec’h, bihanik, war ar skabell,
* ’Sec’hen ’wechou va diwaskell,
* Ez eus breman eun ti bennak ;
* N’oufen ’ve outan den gwall-stag.
* Met ar c’hovel, bet dilezet,
* D’in priz ar vuhez ’deus desket.
* Marteze meur a hini all
* ’Deus miret da drei en hent fall.
# Ar en devotion d’er Uériès

| ◄ Ar er sourci de héli er Règl | Ar en devotion d’er Uériès | Consécration d’er Uériès ► |
1° CONSIDÉRET é teliet hou pout un devotion particuliér én hinour d’er Uériès glorius Vari, a balamort ma quemér en Eutru Doué plijadur én hinour e rantér dehi. Er Speret-Santel e assur demb ér scritur sacret penaus hinour er vam e zou hinour hé mab, hac hinour er mab e zou hinour é vam.
N’en doh quet cathaliq ma ne gredet é vérit er Uériés Vari bout mui hinouret eit en ol Sænt hac Ælet ansambl. Hun Salvér, én ær ag é varhue, en dès hi recommandet demb, doh hé recommandein de sant Yehan en Abostol. Chetui hou mam, e m’ean dehou, ha hui moéz, chetui hou mab, e m’ean dehi, én ur ziscoein sant Yehan guet ur sel a dristé. Queméramb er honzeu-zé eit omb : ur merche a salvedigueah é bout dévot d’er Uériés.
2.° En devotion d’er Uériés e zou volanté guerh ha dalhabl d’hé chervigein. Ur merche é en hun nès devotion d’er Uériés, a pe gueméramb plijadur doh hé mêlein hac é cleuet er ré-ral doh er gobér ; a pe hinouramb hé limageu, hé ilisieu, ha memb hé hanhue beniguet, a pe gredamb é ma hemb cesse é oulen guét Doué en ol græceu hun nès dobér ; hac é teliamb gout grat d’er garanté hé dès dohemb, a pe ra Doué ur græce benac demb, a pe glasquamb secour guet-hi én hun ol dobérieu, a pé gonsacramb dehi er péh ma homb, er péh hon nès, er péh e ramb, guet un desir bras ma tennou quement tra e rehemb durand hun buhé, quettan de hloër en Eutru Doué hac arlerh d’hinour er Uériés.
3.° Er moyant de gonservein ha de gresquein én hun halon en devotion d’er Uériés beniguet, e zou en dout én hun hambr hé limage, hac hé saludein, d’er bihannan guet ur sel carantéus, quement gùéh ma sortiamb ha ma antréamb ; hum laquat én ur verdiah benac én hé hinour, pé ahoél laret bamdé ur beden-benac d’hé hinourein ha d’hé suppliein ; yunein pé rein en alézon d'er sadorn én hé hinour ; n’antreprenein jamæs nitra a gonséquance hemb goulen hé assistance, accouragein hac anflammein ol er bed d’hé chervigein ha d’hé hârein ; dihuen hé hinour doh en ol hac énep d’en ol.
Anfin quemér scùir doh hé vertuyeu a guement ma homb capabl. Mem berdér, emé sant Bonavantur, mar fal deoh pligein d’er Uériés glorius Vari, queméret scùir doh hé doustér, doh hé humilité ha doh hé furtæt, rac a vihannoh ne hoès quet ur gùir devotion.
# Ar en Autær

| ◄ Stouyet ar men deuhlin | Ar en Autær | Adoramb ol ér mistér admirabl ► |
* Ar en autær,
* O Jesus adorabl !
* Hui zou Doué ha dén véritabl
* Ar en autær.
* Jesus hosti
* Eid omb hum sacrefi
* Ar en autær.
* Adoramb-ean
* Ha credamb e bresanç
* Cuhet idan en apparanç ;
* Adoramb-ean,
* Stouyamb izel
* Dirac Doué éternel :
* Adoramb-ean.
* A huir galon,
* Én hou mistér santel.
* M’hou câr, m’hou ç’ador ha m’hou mêl
* A huir galon ;
* Groeit dré hou cræç
* Ma hou cârein hemb cess
* A huir galon.
* M’hou pèd, reit t’ein,
* Jesus Doué éternel,
* Hou pénédiction santel ;
* M’hou pèd, reit t’ein
* Ur galon pur
* D’hou cârein hemb mesur,
* M’hou pèd, reit t’ein.
* Hou caranté,
* Jesus, hou sacrefi ;
* Hou sacrefiç em santefi :
* Hou caranté
* Zou mem bihuanç,
* Hou marw men délivranç :
* Hou caranté.
* Ah ! losquet-mé,
* O caranté santel,
* Ha losquet en ol dud fidel.
* Ah ! losquet-mé
* Hoah davantaj
* De Zoué on hemb partaj :
* Ah ! losquet-mé.
* Cârein Jesus,
* Ah ! petra zou quen douç !
* É hræç em galw, em press, em pouss…
* Cârein Jesus
* Dré bréféranç
* E vou me honfortanç ;
* Cârein Jesus.
* Recueil Pourchasse.
# Sul el Loré

| ◄ Er Hoaris | Sul el Loré | Er Rieu-hemb-Lid  ► |
A Oudé Sadourn er Bassion bet-ha Sadourn Vasq en Ilis n’en dai quasi occupét meid a Bassion hac a souffranceu hur Salvér, é spécial durand en dehuehan-suhun péhani-zou hanhuét santel, a gaus mei bet accomplissét én-hi er Mistèr bras a hur Redamption. Golein e rér er Hroèsieu hac el Limageu, eit gobér canveu de varhue Jesus-Chrouist, hac eit hun avertissein de ouilein hur péhedeu, péré-zou bet caus d’é souffranceu.
Er Sul quênt Pasq en Ilis e laqua é deourn hé bugalé Loré béniguét e zouguant ér Prehecion ha durand en Overèn, eid inourein antré triomflus hur Salvér ér guær a Jerusalem huéh-dé quênd é Bassion. Chouquét oai ar un azènnès, eit discoein demb en disprisance e rai a inourieu er béd : er vugalé hac er bobl munud e yas én arbèn dehou guet branqueu gùé én ou deourn, en ur grial : Gloër hac inour de Vab David... Lod eid en inourein e daulai idan é dreid branqueu Loré, lod-aral ou dillad : mæs er-ré puissant ag er guær e oai droug guet-t’ai ma rantait tehou en inourieu-ze. (Leinet er Figur XLIV ag en Testamand nehué). Chairrein e rér en or ag en Ilis durant ma tro er Prehecion, ha n’hé digueorér meid arlerh m’en devai en Officiant scoeit ar nehi tair-gùéh guet troæd er Groès, eit degass chonge temb é hoai chairrét dor en Nean doh en dud quênt mei deit Jesus-Chrouist d’hé digueor demb dré é varhue hirvoudus.
Er circonstanceu a antré triomflus hur Salvér é Jerusalem e zou quel liès a figur ag en dispositioneu guet péré é teliamb tostad d’er receu de Basq : 1.° Chouquét oai ar ul lon brutal, eit merchein demb è teliamb hur bout feahét durand er Hoaris hur goal inclinationeu, péré hur rantt haval doh el lonnèt. 2.° Quêrhèt e rai ar vranqueu gùé hac ar zillad, eit merchein en disprisance e zeliamb gobér ag en treu væn ha dibrofit. 3.° Er-ré e oai oueit én arbèn dehou e zouguai branqueu Loré, eit merchein er victoër e zeliamb hur bout douguét ar enemisét hur salvedigueah dré en oræzon, er yun, en alézon hac er mortificationeu-aral. Mæs allas ! guæd e zou a Grechénion haval doh er bobl valigueant-hont, péhani de huéh-dé goudé m’ou doai ean inourét, e oulènnai ma vezai bet grucifiét ! Rac lod e zoug Loré én ou deourn èl pe vehènt victorius ag ou fal deicheu, durant ma vourrant ér sclavage méhus ag er péhet. Lod-aral e zisco bout reglettoh ha devotoh durand er Pasq : mæs quênt peèll é retournant arrè d’ou debaucheu ha d’ou libertinage èl quênt. Dihoallet ne veheoh ag en nombr-ze.
# Sul ar Bleuniou

| ◄ Itron-Varia Gaoudin | Sul ar Bleuniou | Janned Ark ► |
* Ar bed en eus tôlet e vantel a gozni,
* Eun oabl glas ha lirzin a lintr ’uz d’ar maeziou,
* En draouienn hag er prad, ar waz, ’n eur hiboudi,
* A ruilh ’touez ar bleuniou
* An heol a zo savet beure mat ha seder,
* An evned a richan ’uz d’ar gwenojennou,
* ’N o zour dantelezet e vrall drant ar c’hleier,
* Setu sul ar bleuniou !
* Sul ar bleuniou, ger dous, ha devez ar c’haeran,
* Gouel leun a goantiri gant Doue dibabet
* ’Vit bezan ive gouel ar vugale vihan,
* Bleun tener a c’hlanded !
* Ha da vouez ar c’hleier, eus pep park hag hent don,
* Renet gant eur vam vad, e tifluk eun êlig ;
* Fichet brao ha seder, e tired d’ar pardon,
* Eur bod beuz ’n e zornig
* An dudou vras ive a zeu holl gant bleunio,
* En koun euz an enor rentet da Vab Doue
* Gant tud Jeruzalem, breman daou vil vla zo,
* P’Hen klaskent da roue !
* Ar c’hleier zo tavet hag an dud evurus
* En o iliz vihan ’zo daoulinet gand fe ;
* Peden ha kan d’an Nenv a ginnig dudius
* C’houez melus al lore.
* Ar bleun ’zo benniget… ar prozesion zantel
* A ra tro an iliz dindan ’n ezen dener ;
* Pep-hini gant doujans ha karante a zell
* Ouz e voked dister.
* Hag ar « Gloria, laus » a zav drant d’an Nenvou :
* « Gloar, enor, meulodi ra vezo rentet d’it,
* « Roue a Israel, Salver an holl boblou,
* « Deuet euz gouen David !
* « Evel ma tiredas gwechall eur bobl doujus
* « Da skuilh, gant karante, bleun war da wenojen,
* « Ni ’zeu da ginnig d’it, en giz bleun dudius,
* « Hon c’han hag hon feden.
* « Mes ar pez a rent i ’vit ar C’hrist a dlee,
* « Prest goude, hon zalvi, hon frenan ’n eur dremen,
* « Ni hen gra d’ar Zalver, Roue a drugare :
* « Ra glevo hon feden ! »
* Goude ken kaer peden, tud vraz, bugaligou,
* A glev an oferen, drant ’vel sent hag êle ;
* Piou zo kiriek d’o joa ?… ’N o c’halon, d’o bleuniou
* E laront trugare…
* Ha goude an ofis, er gêr gant ar re goz
* Gant evez bras e ve lodennet pep bodig,
* Er c’hraou, ’us dor an ti, en korn ar gwele kloz
* ’Ve laket eur brankig.
* Ha gant eur werennig leun a zour benniget,
* ’Weler goude an tad o vale e barkou ;
* Gant ar bodig santel war e vadou karet
* E strink gliz an Nenvou…
* Pa guitafomp ar bed goude ar vuhe-man,
* Pa vo war ar vaz-kaon hon c’horv yen ha maro,
* Strinket ’vo warnean ar gliz sakr diwean
* Gant bod sul ar Bleunio !
* O burzud ! Ar gouel-man en eus treuzet divrall,
* Hep koll e goantiri, kantvejou niverus :
* Hon bleuniou a vir c’houez ar bleun tôlet gwechall
* Dindan treid glan Jezus !
# Sul en Drindèd

| ◄ Er Pantecoust | Sul en Drindèd | Rieu er Sacremant  ► |
EN Ilis e gonsacr er blæ hæt-ha-hæt, mæs é spécial er Sulieu d’inourein ha d’adorein en Drindèd santel, de larèt-è, un Doué hemb quin é tri-Person distinguét, en Tad, er Mab, hac er Speret-Santel. Mæs bout-ç’ou ardro pemb-cant-hantér-hant-vlæ a p’hi dès consacrét é particuliér er hettan Sul arlerh er Pantecoust eit refresquein é mémoër hé bugalé en obligation ou dès d’adorein hemb arsàu un Doué é tri-Person ; eit rein léh déhai de gonsidérein penaus en ou dès hum aqùittét ag en devær-ze abad er blæ, ha de guemér er moyandeu d’en accomplissein guet mui a zevotion én amzér de zonnèt : rac hennéh-è er hettan ag en ol deværieu a Religion.
Éxaminét enta en dé-ce ha hui e hoès impléét en ol momandeu a hou puhè d’adorein ha de chervige Doué a speret hac a galon ; ha hui e hoès ean trugairicait en dout reit teoh er Fé hac en hanàuedigueah a Vistèr adorabl en Drindèt hac ag en ol Misterieu-aral. Drès peb-tra goulènnet guèt-t’ou pardon a hou péhedeu, é spécial a hou lizidantæd é himpléein erhad er Sulieu, hac ag er bihan a gas e rét é huélèt en offanceu e rér bamdé d’é vajesté ol-buissant. Queméret ur resolution ferm d’obér un attantion parfæt ar er Mistèr-ze quel liès gùéh ma rehait Sign er Groès.
# Explication eus a ornamanchou an Oferen

| ◄ Peguement a respet a dleer da gaout evit an Oferen | Explication eus a ornamanchou an Oferen | Santimanchou mad o font d’an Oferen ► |
So represantet eus a bassion hor Salver dre ornamanchou ar Belec, pa vez oc’h oferenna. Var an ear gallec : Jésus aimable, qui rend sur la croix, pe var ton ar bassion nevez.
AN Oferen hep mar a represant Ar sacrifiç a boan hac a dourmant
En deus ofret Map Doue er groas d’he Dad,
Evidomp-ni, o squilla he oll c’hoad ; Hac evelse ur voyen ar guella
D’he c’hlevet mad eo dont d’he applica
Var beb articl a bassion Jesus, O vedita he boaniou truezus. Rac ar belec ne zalc’h ouz an auter
Nemet ar plaç epquen eus hor Salver, Pehini eo ar belec souveren,
Hac en em ofr dreizan en Oferen. Rac-se ivez he oll ornamanchou
Ha c’hoas so-quen he oll actionou
Er sacrifiç a so quasi henvel
Ouz re Jesus en he boaniou cruel. Ar gurun-spern a so represantet
Dre’r gurunen so var ben ar belec, Ha dre’n amit ar gouel a oue lequeat
Da Jesus-Christ var-dro he zaoulagat. Dre’r gamps lien eo sclaer sinifiet
Ar saë ven-se a oue dezan guisquet
Gant Herodes an den-se quer mechant, Evit tremen Jesus da innoçant. Dre ar gouris var dro ar gamps scoulmet,
E tleer enrent ar c’horden rust meurbet
Ma oue ganto garotet er jardin, Eguis ul laër, hon Redamtor divin. Ar manipul ouz ur vreac’h d’ar belec , A signifi penaus he oue ereet Daouarn Jesus an eil ous eguile, Evit miret outan he liberte. Ar stol a zeu da rei deoc’h da c’housout
E oue tolet dezan dreist he c’houzouc
Ur gorden hir evit ganti he ren, Pa oue dezan roet he groas da zouguen. Dre ar gazul ê c’hoas hevelebet
Ar ventel bourpr voar he ziouscoaz tolet,
Evel ur roue a farç oc’h he dreti
Ganr peb injur ha peb ingrateri. Ar groas a so var ar gasul merquet
A ro d’anaout ar groas a oue douguet Gant Jesus-Christ var he guein d’ar menez,
Evit outi finissa he vuez. Dre ar c’halir eo splam represantet
Ec’h acceptas er Jardin Olivet
Ar c’halir criz eveus be bassion
Evidomp oll gant resination. Dre’r c’horporal ha couls dre an doubier,
So astennet dindan var an Auter, Al lieni a so deomp discleriet, Ma oue ganto corf Jesus sebeliet. Desquit bremâ penaus a represant
En Oferen gestou ar celebrant
Quement articl a so er bassion, Ma he c’hleffot gant guir devotion.
# Eürus an hini

Oberennoù damheñvel pe handelvoù all zo ivez, gwelout Eurus an hini a garo Doue.
| ◄ Aman, pell diouz an trouz | Eürus an hini | Kement a rit, Tad karantezus ► |
* Eürus an hini a garo Doue
* Gant e holl galon hag e holl ene. (2 w)
* An den a blijo da Zoue hon Tad
* A vo diwallet ha diwallet mat.
* En ti hag er park, dre-holl, deiz ha noz,
* Doue a skuilho warnan e vennoz.
* Gantan e bried hag e vugale
* O devo o lod e bennoz Doue.
* Evel eur wezenn douret he gwriziou,
* Dougen a ray frouez, deliou ha bleuniou.
* Mar deo pinvidik, e ray vad d’ar paour ;
* Stlabeza a ray e arc’hant, e aour.
* M’eo paour a zanvez, en deus ’vit leve
* Karantez Doue ha peuc’h an ene.
* Gant c’houezenn e dal en deus paeadra
* Da c’hallout dinec’h debri e vara.
* Laouen er vuhez, laouen er maro,
* Etrezek an Nenv eürus e savo.
* Ha te, pec’her paour, trenket da vuhez,
* Ma varvfes daonet, na pebez truez !
* Pec’her paour, distro ha distro buan,
* Rak ganit dija eman c’houez an tan.
* Kemer hepdale hent ar Baradoz,
* Pe, m’hel lavar d’it, e kavi malloz.